
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  15 decembrie 2010               

Pl-x  762/2010                     


AVIZ

asupra propunerii legislative pentru modificarea Legii nr.95/2006 privind reforma în domeniul sănătăţii
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr.95/2006 privind reforma în domeniul sănătăţii, trimisă cu adresa Pl-x 762 din 29 noiembrie 2010 şi înregistrată cu nr. 31/1143 din 2 decembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă în şedinţa din 24 noiembrie 2010.
Propunerea legislativă are ca obiect de reglementare modificarea Legii nr.95/2006 privind reforma în domeniul sănătăţii, vizând  creşterea eficienţei în acordarea unor servicii de calitate în domeniul asistenţei medicale, crearea unor mecanisme şi modalităţi de control ale calităţii actului medical în urgenţă, precum reglementarea acordării primului ajutor.

Potrivit prevederilor art.61 din Regulamentul Camerei Deputaţilor, republicat, comisia a dezbătut iniţiativa legislativă  în şedinţa din 15 decembrie 2010.
Membrii Comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ, nr.726 din 9.06.2010. 
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea  negativă a acestei iniţiative legislative, întrucât iniţiatorii nu precizează sursele financiare necesare aplicării măsurilor propuse, încălcându-se astfel dispoziţia art.138 alin.(5) din Constituţia României, republicată, care prevede că „Nici o cheltuială bugetară nu poate fi aprobată fără stabilirea sursei de finanţare”.
Pe de altă parte, Comisia juridică, de disciplină şi imunităţi recomandă ca, la dezbaterea în fond a acestei iniţiative legislative la Comisia pentru sănătate şi familie, să se ţină cont de adresa Asociaţiei Serviciilor Private de Ambulanţă din România, înregistrată sub nr.31/1143 din 14.12.2010, anexată la aviz.
În raport de obiectul şi conţinutul reglementării,  propunerea legislativă  face parte din categoria legilor ordinare.
             PREŞEDINTE,                            SECRETAR,

                          Daniel BUDA                     Gabriel ANDRONACHE

Expert, Roxana Zegrean

